b'\n_START_ARTICLE_\nRoy Lichtenstein\n_START_SECTION_\nBiografija\n_START_PARAGRAPH_\nRojus Lichten\xc5\xa1teinas gim\xc4\x97 1923 m. spalio 27 d. Niujorke. Jis buvo pirmuoju i\xc5\xa1 dviej\xc5\xb3 Milton ir Beatrice Werner Lichtenstein \xc5\xa1eimos vaik\xc5\xb3. T\xc4\x97vas buvo s\xc4\x97kmingas nekilnojamojo turto brokeris. 1939 m. R. Lichten\xc5\xa1teinas mok\xc4\x97si Niujorko Student\xc5\xb3 meno lygoje vadovaujamas Reginald Marsh ir kitais metais \xe2\x88\x92 pas Hoyt L. Sherman Ohajo valstybinio universiteto Dail\xc4\x97s koled\xc5\xbee Kolumbuse. 1941 \xe2\x88\x92 1944 m. jis tarnavo kariuomen\xc4\x97je Antrojo pasaulinio karo metu, pabuvojo Anglijoje ir \xc5\xbeemynin\xc4\x97je Europoje. Po tarnybos atnaujino dail\xc4\x97s studijas, 1949 m. \xc4\xafgijo vaizduojam\xc5\xb3j\xc5\xb3 men\xc5\xb3 meistro laipsn\xc4\xaf (auk\xc5\xa1\xc4\x8diau nei bakalauras), ved\xc4\x97 Isabel Wilson Sarisky, su kuria susilauk\xc4\x97 dviej\xc5\xb3 s\xc5\xabn\xc5\xb3: Deivido (1954) ir Mit\xc4\x8delo (1956). 1951 m. R. Lichten\xc5\xa1teinas suorganizavo savo pusiau abstrak\xc4\x8di\xc5\xb3 paveiksl\xc5\xb3 parod\xc4\x85 JAV Vakar\xc5\xb3 tematika Carlebach galerijoje Niujorke. Po to persik\xc4\x97l\xc4\x97 \xc4\xaf Klyvlend\xc4\x85, kur t\xc4\x99s\xc4\x97 k\xc5\xabryb\xc4\x85 ir dirbo in\xc5\xbeinieriumi brai\xc5\xbeytoju, pie\xc5\xa1\xc4\x97ju._NEWLINE_1957 \xe2\x88\x92 1960 m. R. Lichten\xc5\xa1teinas mok\xc4\x97 Niujorko valstijos universitete, jo paveikslai tapo vis labiau abstraktesniais, artimais abstrak\xc4\x8diojo ekspresionizmo srovei. 1960 \xe2\x88\x92 1963 m. R. Lichten\xc5\xa1teinas gyveno Niu D\xc5\xbeersyje ir mok\xc4\x97 Duglaso rezidenciniame koled\xc5\xbee, susitiko menininkus Jim Dine, Allan Kaprow, Claes Oldenburg ir kitus, kurie eksperimentavo su kasdienio vartojimo objektais mene, k\xc5\xabr\xc4\x97 hepeningus. J\xc5\xb3 \xc4\xaftakotas nuo 1961 m. R. Lichten\xc5\xa1teinas susidom\xc4\x97jo pop ir masine kult\xc5\xabra, savo paveiksluose beveik be i\xc5\xa1imties vaizdavo i\xc5\xa1 komiks\xc5\xb3 pasiskolintas fig\xc5\xabras, pavyzd\xc5\xbeiui, Mickey Mouse, Donald Duck. 1963 m. menininkas apsigyveno Niujorke. Po 1964 m. vaizdavo stilizuotus peiza\xc5\xbeus, preki\xc5\xb3 pakuotes, garsi\xc5\xb3 paveiksl\xc5\xb3 fragmentus, vaizdinius i\xc5\xa1 reklam\xc5\xb3, geometrinius elementus pagal Art Deco stili\xc5\xb3, abstrak\xc4\x8diojo ekspresionizmo paveiksl\xc5\xb3 parodijas. 1962 m. R. Lichten\xc5\xa1teino pirmoji personalin\xc4\x97 paroda Niujorke Leo Castelli galerijoje susilauk\xc4\x97 s\xc4\x97km\xc4\x97s. Jis buvo pirmasis amerikie\xc4\x8di\xc5\xb3 menininkas, kurio darb\xc5\xb3 paroda 1966 m. \xc4\xafvyko Teito galerijoje Londone. Kai kurie jo paveikslai buvo reljefiniais su plastiko ar metalo detal\xc4\x97mis._NEWLINE_1966 m. R. Lichten\xc5\xa1teinas dalyvavo Venecijos bienal\xc4\x97je. Jo personalin\xc4\x97s parodos \xc4\xafvyko 1967 m. Pasadenos dail\xc4\x97s muziejuje ir 1968 m. \xe2\x88\x92 Niujorko Gugenheimo muziejuje. 1968 m. menininko antr\xc4\x85ja \xc5\xbemona tapo Dorothy Herzka. 1970 m. R. Lichten\xc5\xa1teinas buvo i\xc5\xa1rinktas \xc4\xaf JAV Meno ir mokslo akademijos narius, apsigyveno Sauthemptone Long Ailende. V\xc4\x97lyvesniu k\xc5\xabrybos periodu menininkas yra suk\xc5\xabr\xc4\x99s sienos tapybos k\xc5\xabrini\xc5\xb3, bronzini\xc5\xb3 skulpt\xc5\xabr\xc5\xb3. Jis eksperimentavo ar parodijavo beveik visus XX a. modernizmo stilius. 1994 m. \xc4\xafvyko kapitalin\xc4\x97 menininko retrospektyvin\xc4\x97 paroda Niujorko Gugenheimo muziejuje. Rojus Lichten\xc5\xa1teinas mir\xc4\x97 1997 m. rugs\xc4\x97jo 29 d. Niujorke nuo pneumonijos komplikacij\xc5\xb3. Jo palaikai buvo kremuoti.'